    vera canam: coeptis, mater Amoris, ades!
    este procul, vittae tenues, insigne pudoris,
         quaeque tegis medios, instita longa, pedes.
    nos venerem tutam concessaque furta canemus,
         inque meo nullum carmine crimen erit.

    principio, quod amare velis, reperire labora,
         qui nova nunc primum miles in arma venis.
    proximus huic labor est placitam exorare puellam:
         tertius, ut longo tempore duret amor.
    hic modus, haec nostro signabitur area curru:

         haec erit admissa meta terenda rota.
    dum licet, et loris passim potes ire solutis,
         elige cui dicas 'tu mihi sola places.'
    haec tibi non tenues veniet delapsa per auras:
         quaerenda est oculis apta puella tuis.
